എല്ലാ മത്സരത്തിന് മുന്പും അതോര്ത്ത് എന്റെ ഉറക്കം നഷ്ടപ്പെടും സച്ചിന് മുംബൈ: ക്രിക്കറ്റിലെ ഏറെക്കുറെ എല്ലാ റെക്കോര്ഡുകളും സ്വന്തം പേരില് കുറിച്ചാണ് സച്ചിന് ടെന്ഡുല്ക്കര് കളി മതിയാക്കിയത്. 22 വര്ഷം നീണ്ടുനിന്ന കരിയറില് സച്ചിന് അതുല്യമായ നേട്ടങ്ങളാണ് സ്വന്തമാക്കിയിട്ടുള്ളത്. ക്രിക്കറ്റിന്റെ ദൈവം എന്ന വിശേഷണമുള്ള വ്യക്തിയാണ് മാസ്റ്റര് ബ്ലാസ്റ്റര് സച്ചിന് തെണ്ടുല്ക്കര്. 200 ടെസ്റ്റുകളിലും, 463 ഏകദിന മത്സരങ്ങളിലും ഇന്ത്യന് ജേഴ്സിയില് കളിച്ച സച്ചിന് 34,000ത്തിലധികം റണ്സ് കരിയറില് സ്കോര് ചെയ്തിട്ടുണ്ട്. 100 അന്താരാഷ്ട്ര സെഞ്ച്വറികളെന്ന സച്ചിന്റെ റെക്കോര്ഡിനെ മറികടക്കാന് ഇതുവരെ ഒരു ക്രിക്കറ്റ് താരത്തിനും കഴിഞ്ഞിട്ടില്ല. പരിക്ക് മൂലം കളിയില് നിന്ന് വിട്ടുനിന്നുവെന്നല്ലാതെ ഫോമില്ലായ്മയുടെ പേരില് ദീര്ഘമായി സച്ചിന് ടീമില് നിന്ന് മാറിനില്ക്കേണ്ടി വന്നിട്ടില്ല. രണ്ട് പതിറ്റാണ്ട് നീണ്ടുനിന്ന കരിയറില് ഇന്ത്യന് ടീമിന്റെ നെടുന്തൂണായിരുന്നു സച്ചിന്. ഇപ്പോഴിതാ ഓരോ മത്സരത്തിന് മുന്പും താനനുഭവിച്ച സമ്മര്ദ്ദത്തെക്കുറിച്ച് പറയുകയാണ് സച്ചിന്. ഓരോ മത്സരത്തിന് തൊട്ടുമുന്പുള്ള രാത്രിയിലും തനിക്ക് ഉറങ്ങാന് കഴിയാറില്ലെന്ന് സച്ചിന് പറഞ്ഞു. ഏതെങ്കിലും ഒരു കാര്യത്തിലേക്ക് മാത്രം നമ്മള് എല്ലാ ശ്രദ്ധയും നല്കിയാല് അതിനെക്കുറിച്ച് മാത്രമാവും എപ്പോഴും ചിന്തിക്കുക. എല്ലാ മത്സരങ്ങളിലും മികച്ച പ്രകടനം നടത്തണമെന്നാണ് ഞാന് ആഗ്രഹിച്ചിരുന്നത്. ബൗളര്മാരെ എങ്ങനെ നേരിടുമെന്ന് തുടര്ച്ചയായി ചിന്തിച്ചുകൊണ്ടേയിരുന്നു. എവിടെയായിരിക്കും ബൗളര് പന്തെറിയുക? എങ്ങനെ നേരിടും? ഇതൊക്കെ ഞാന് ചിന്തിച്ചുകൊണ്ടേയിരുന്നു. ഇങ്ങനെ നിരന്തരം ചിന്തിച്ചതോടെ ഉറക്കം നഷ്ടപ്പെട്ടു. ഒരുപാട് വര്ഷങ്ങള് എനിക്ക് ഇങ്ങനെയായിരുന്നു. പിന്നീട് ഇതിനെ അതിജീവിച്ച് പൊരുത്തപ്പെടാനായി. രാത്രിയില് എണീറ്റാലും ടിവി കാണുകയോ പാട്ട് കേള്ക്കുകയോ ചെയ്യും.ഇങ്ങനെ ഉറക്കം നഷ്ടപ്പെടുന്നത് മത്സരത്തിനുവേണ്ടിയുള്ള തയ്യാറെടുപ്പ് മാത്രമാണെന്ന് ചിന്തിച്ചു സച്ചിന് പറഞ്ഞു.